היקף השיווק המקוון באירופה יכפיל עצמו ולמעלה מכך בחמש השנים הקרובות, כך נאמר במחקר חדש של חברת המחקר והייעוץ הבינלאומית פורסטר ריסרץ'. השיווק המקוון באירופה יצמח מנתח שוק של 9 אחוז מכלל הוצאות השיווק של ארגונים בשנת 2006, או הוצאות בהיקף של 7.5 מיליארד יורו, אל נתח שוק מוערך של כ-18 אחוז בשנת 2012, או תקציבי שיווק מקוון בהיקף של 16 מיליארד יורו.
"לאחר חמש שנים בהן משווקים אירופאים ניסו בזהירות לבדוק את המדיום החדש, הם מבינים כיום כי האינטרנט הוא מדיום בעל ערך רב לרכישת לקוחות חדשים, שמירה על לקוחות קיימים, והרחבת עסקיהם לאוכלוסיות חדשות", אומרים בפורסטר.
משווקים רבים באירופה מתלוננים כי יותר ויותר קשה להם כיום להגיע לקהל הצרכנים, וזאת בעיקר עקב חלוקת השוק למדיות רבות ושונות, ובגלל ההשפעה הגוברת והולכת של האינטרנט. בנוסף, צרכנים רבים מגלים סקפטיות גדלה והולכת כלפי מודעות פרסום מסורתיות, בעוד אחוז ניכר מהצרכנים בוטחים באתרי אינטרנט להשוואת מחירים, או בביקורות מקוונות שמפרסמים צרכנים אחרים אודות מוצרים שונים. בגלל סיבות אלו, המחקר של פורסטר מלמד כי משווקים רבים החליטו להעביר תקציבים גדלים והולכים לכיוון האינטרנט.
קצב הצמיחה השנתי הממוצע של כלל תחום השיווק המקוון צפוי להיות 14 אחוז, אולם קיימים הבדלים בחלוקה לתת-הקטגוריות השונות בתחום. בפורסטר קובעים כי תחום החיפוש ימשיך להוות את ההוצאה הדומיננטית של הארגונים, וכי שיווק באמצעות מנועי חיפוש יצמח מהיקף של 3.7 מיליארד יורו בשנת 2006, לכ-8.3 מיליארד יורו בשנת 2012.
המחוברים בביתם לאינטרנט באמצעות פס רחב, לצמוח מ-47 מיליון גולשים לכ-83 מיליון גולשים; עובדה זו תאפשר למפרסמים להגדיל את השקעתם בתחום זה, תוך כניסה לפורמטים חדשים כגון מדיה עשירה.
תת-הקטגוריה השלישית, הצפויה אף היא להמשיך ולצמוח אם כי בקצב מתון יותר, היא שיווק באמצעות דואר אלקטרוני, והיא תגיע להיקף של 2.3 מיליארד יורו בשנת 2012, לעומת 1.3 מיליארד יורו בשנת 2006.
שלוש הכלכלות הגדולות באירופה – אנגליה, צרפת וגרמניה – מחזיקות כיום בנתח של כשלושה-רבעים מכלל תקציבי השיווק המקוון באירופה, ונתח זה צפוי להישמר; תקציבי השיווק המקוון בשלוש המדינות הללו צפויים להגיע לכ-12 מיליארד יורו בשנת 2012, מתוך כלל עוגה אירופאית הצפויה להסתכם בכ-16 מיליארד יורו. מתוך השלוש הללו, הגידול המהיר ביותר צפוי בגרמניה.
נתחן של מדינות דרום אירופה – איטליה, ספרד ופורטוגל – יצמח מכ-873 מיליון יורו לכ-2 מיליארד יורו. המדינות הנורדיות – דנמרק, שבדיה, פינלנד ונורבגיה – יגדילו את נתחן מכ-377 מיליון יורו בשנת 2006, לכ-800 מיליון יורו בשנת 2012.